《又和谢良辅惠箭筍》
宋代·吴芾

卜得幽居山绕屋，四围景物何纷郁。
门前掩映百垂杨，墙里回环万修竹。
风来花气竞薰人，日出鸟声浑满谷。
檐前花树尽堪攀，砌下清泉常可掬。
暮年得此复何求，但闭柴荆理松菊。
客至草草具杯盘，随分烹炮荐鱼肉。
野人颇厌近腥膻，长苦春蔬餐不足。
固知竹箭已抽萌，玉箸琼簪破苔绿。
非君好事无寄将，安得今朝充我腹。
礼勤意厚已难当，仍出长篇相付嘱。
嗟予朴拙岂知诗，只觉珠玑照双目。
朝吟夕咏自忘疲，虽欲安眠眠不熟。
起来烂煮饱枯肠，尽却韭葅并豆粥。
人生嗜好固不同，此味定知人共欲。
第惭作报乏琼瑶，恶语虽多漫盈牍。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。